CELEX: 32021R0866
Language: bg
Date: 2021-05-28 00:00:00
Title: Регламент за изпълнение (ЕС) 2021/866 на Комисията от 28 май 2021 година за преустановяване на прилагането на мерките в областта на търговската политика по отношение на определени продукти с произход от Съединените американски щати, въведени с Регламент за изпълнение (ЕС) 2018/886

31.5.2021   
               
               
                  BG
               
               
                  Официален вестник на Европейския съюз
               
               
                  L 190/94
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/866 НА КОМИСИЯТА
         от 28 май 2021 година
         за преустановяване на прилагането на мерките в областта на търговската политика по отношение на определени продукти с произход от Съединените американски щати, въведени с Регламент за изпълнение (ЕС) 2018/886
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 654/2014 на Европейския парламент и на Съвета от 15 май 2014 г. относно упражняването на правата на Съюза за прилагане и осигуряване на съблюдаването на международните търговски правила и за изменение на Регламент (ЕО) № 3286/94 на Съвета за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (1), и по-специално член 7, параграфи 3 и 4 от него,
         като има предвид, че:
         
                     (1)
                  
                  
                     На 20 юни 2018 г. Комисията прие Регламент за изпълнение (ЕС) 2018/886 (2) относно мерки в областта на търговската политика по отношение на определени продукти с произход от Съединените американски щати („Съединените щати“), в който се предвижда прилагането на допълнителни мита върху вноса в Съюза на редица продукти с произход от Съединените щати.
                  
               
                     (2)
                  
                  
                     По-специално, от името на Съюза Комисията наложи допълнителни мита върху продуктите, изброени в приложения I и II към Регламент за изпълнение (ЕС) 2018/886, така, че:
                     
                                 а)
                              
                              
                                 допълнителните адвалорни мита със ставка в размер на 10 % и 25 % върху вноса на продуктите, изброени в приложение I, както са определени в него, влязоха в сила на 21 юни 2018 г. и трябваше да се прилагат до момента, когато Съединените щати престанат да прилагат своите защитни мерки по отношение на продуктите от Съюза;
                              
                           
                                 б)
                              
                              
                                 ще се прилагат допълнителните адвалорни мита със ставка от 10 %, 25 %, 35 % и 50 % върху вноса на продуктите, изброени в приложение II, както са определени в него, от 1 юни 2021 г. или след като Органът за уреждане на спорове на СТО е приел решение, че защитните мерки на Съединените щати са в противоречие със съответните разпоредби на Споразумението за СТО, или след нотифициране на посоченото решение на същия орган, ако тази дата е по-ранна, до момента, когато Съединените щати престанат да прилагат защитните мерки спрямо Съюза.
                              
                           
               
                     (3)
                  
                  
                     След като се прие Регламент за изпълнение (ЕС) 2018/724 (3), от името на Съюза Комисията преустанови в рамките на СТО прилагането към търговията със Съединените щати на отстъпките за вносните мита по ГАТТ 1994 по отношение на продуктите, изброени в приложения I и II към Регламент за изпълнение (ЕС) 2018/724. Тази мярка даде възможност да се наложат допълнителни мита върху вноса на продуктите с произход от Съединените щати, изброени в приложения I и II към Регламент за изпълнение (ЕС) 2018/886.
                  
               
                     (4)
                  
                  
                     В съображение 7 от Регламент за изпълнение (ЕС) 2018/886 се предвижда, че от името на Съюза Комисията може да изменя посочения регламент, ако счете това за необходимо, за да вземе предвид всяка промяна или изменение на защитните мерки на Съединените щати.
                  
               
                     (5)
                  
                  
                     На 17 май 2021 г. Съюзът и Съединените щати публикуваха съвместно изявление, в което заявяват, че „са се споразумели да очертаят пътя, за да се сложи край на споровете в рамките на СТО след прилагането от страна на САЩ на мита върху вноса от ЕС съгласно раздел 232“. В тази връзка Съюзът следва да преустанови прилагането на допълнителните адвалорни мита върху продуктите, изброени в приложение II към Регламент за изпълнение (ЕС) 2018/886, като важна стъпка към реципрочното премахване на ограничителните мерки и за да се осигурят необходимите време и условия за политическо решение на въпроса.
                  
               
                     (6)
                  
                  
                     Периодът, в който прилагането е преустановено, следва да продължи до 30 ноември 2021 г., което се счита за достатъчно за целите, посочени в предходното съображение.
                  
               
                     (7)
                  
                  
                     В съответствие с член 7, параграф 4 от Регламент (ЕС) № 654/2014 Комисията може да приема актове за изпълнение с незабавно приложение за преустановяване на действието на мерки на търговската политика, когато това се налага по спешност във връзка с изменението на съответната мярка на третата държава. Незабавното прилагане на настоящия регламент е обосновано, за да се осигурят необходимите време и условия за решение на въпроса, както е посочено в съображение 5, и за тази цел е необходимо да се преустанови предстоящото прилагане на приложение II, за да може допълнителните адвалорни мита върху продуктите, изброени в приложение II, да не се прилагат през периода, необходим за постигане на въпросните цели.
                  
               
                     (8)
                  
                  
                     Настоящият регламент не засяга преустановяването в рамките на СТО на прилагането към търговията със Съединените щати на отстъпките за вносните мита по ГАТТ 1994 по отношение на продуктите, изброени в приложения I и II към Регламент за изпълнение (ЕС) 2018/724, както е изменен с Регламент за изпълнение (ЕС) 2018/886. Това преустановяване на изпълнението на задълженията в рамките на СТО продължава да се прилага, докато с настоящия регламент се преустановява прилагането на допълнителните вносни мита.
                  
               
                     (9)
                  
                  
                     В съответствие с член 8 от Регламент (ЕС) № 182/2011 на Европейския парламент и на Съвета (4) най-късно 14 дни след приемането му Комисията ще представи настоящия регламент за становище на Комитета по въпросите, свързани с пречките пред търговията, учреден съгласно Регламент (ЕС) 2015/1843 на Европейския парламент и на Съвета (5),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            ЕС преустановява прилагането на допълнителните адвалорни мита със ставка от 10 %, 25 %, 35 % и 50 % върху вноса на продуктите, изброени в приложение II към Регламент за изпълнение (ЕС) 2018/886, до 30 ноември 2021 г. включително.
            Поради това митата, предвидени в приложение II към Регламент за изпълнение (ЕС) 2018/886, се прилагат, считано от 1 декември 2021 г. включително.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 189, 27.6.2014 г., стр. 50; изменен с Регламент (ЕС) 2015/1843 и с Регламент (ЕС) 2021/167 на Европейския парламент и на Съвета (ОВ L 49, 12.2.2021 г., стр. 1).
         
            (2)  Регламент за изпълнение (ЕС) 2018/886 на Комисията от 20 юни 2018 г. относно някои мерки в областта на търговската политика по отношение на определени продукти с произход от Съединените американски щати и за изменение на Регламент за изпълнение (ЕС) 2018/724 (ОВ L 158, 21.6.2018 г., стр. 5).
         
            (3)  Регламент за изпълнение (ЕС) 2018/724 на Комисията от 16 май 2018 г. относно някои мерки в областта на търговската политика по отношение на определени продукти с произход от Съединените американски щати (ОВ L 122, 17.5.2018 г., стр. 14).
         
            (4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
         
            (5)  Регламент (ЕС) 2015/1843 на Европейския парламент и на Съвета от 6 октомври 2015 г. за установяване на процедури на Съюза в областта на общата търговска политика с оглед гарантиране упражняването от Съюзa на правата, които са му предоставени съгласно правилата за международна търговия, по-специално тези, които са установени под егидата на Световната търговска организация (кодифициран текст) (ОВ L 272, 16.10.2015 г., стр. 1).